GA Iris Oifigiúil an Aontais Eorpaigh C NaN/1

Conclúidí na Comhairle maidir leis an méid a chuireann an cultúr le cur chun feidhme na straitéise Eoraip 2020

2011/C 175/01

MAIDIR LE COMHAIRLE AN AONTAIS EORPAIGH,

AG FÉACHAINT:

— do ghlacadh “Eoraip 2020”, straitéis do phoist agus d’fhás atá cliste, inbhuanaithe agus cuimsitheach ag an gComhairle Eorpach an 17 Meitheamh 2010 (1);

— don chúlra polaitiúil mar atá leagtha amach san Iarscríbhinn a ghabhann leis na conclúidí seo;

AG MEABHRÚ DI NA NITHE SEO A LEANAS:

— Moladh ón gComhairle an 13 Iúil 2010 ar threoirlínte ginearálta do bheartais eacnamaíocha na mBallstát agus an Aontais (2) lena gcuirtear béim i dTreoirlíne 4 ar ardchumas eacnamaíoch thionscal an chultúir agus thionscal na cruthaitheachta (CCIanna) agus ar a ról i gcothú na nuálaíochta;

— Conclúidí na Comhairle maidir leis an tairbhe fhrithpháirteach a bhainfidh le Clár Oibre Digiteach don Eoraip agus Aontas na Nuálaíochta (3) — tionscnaimh shuaitheanta Eoraip 2020 — lena gcuirtear béim ar thábhacht an ábhair chultúir agus chruthaithigh ar líne agus ar an ngá atá ann athneartú a dhéanamh ar “dhigitiú agus scaipeadh oidhreacht cultúrtha na hEorpa, lena n-áirítear trí ‘Europeana’, an tionscadail leabharlainne digití”;

— Conclúidí na Comhairle maidir le hAontas na Nuálaíochta, tionscnamh suaitheanta de chuid Eoraip 2020: Luas chlaochlú na hEorpa a ghéarú trí ról atá ag athrú go tapa (4) lena n-aithnítear gur foinse tábhachtach nuálaíochta teicneolaíche agus neamh-theichneolaíche iad earnáil an chultúir agus earnáil na cruthaitheachta agus gur gá iomlán an chumais sin a chur ar fáil;

— Doiciméad Oibre Inmheánach an Choimisiúin “Anailís ar an gcomhairliúchán a seoladh leis an bPáipéar Glas maidir le ‘Cumas tionscal an chultúir agus tionscal na cruthaitheachta a chur ar fáil’ ” (5) lena léirítear gur iarr tromlach mór na bhfreagraithe go mbeadh ról tábhachtach ag CCIanna i gcur chun feidhme na stráitéise Eoraip 2020 agus i gcur chun feidhme na tionscnaimh shuaitheanta a ghabhann leis an straitéis sin;

AG FÁILTIÚ:

— roimh na treoirlínte comhtháite maidir le cur chun feidhme na straitéise Eoraip 2020 agus na tionscnaimh shuaitheanta a ghabhann léi;

DE BHARR AN MÉID SEO A LEANAS:

— féadfar leis an gcultúr cur go mór ar mhórán bealaí leis na bearta a mholtar sna treoirlínte comhtháite agus sna tionscnaimh shuaitheanta a ghabhann le Eoraip 2020 a bhfuil sé de chuspóir acu geilleagar atá cliste, inbhuanaithe agus cuimsitheach a dhéanamh den AE;

— chun go bhféadfar an méid sin a dhéanamh, aithnítear sé réimse tosaíochta don chomhar athneartaithe i bPlean Oibre na Comhairle maidir leis an gCultúr 2011-2014 (6);

— is práinneach agus ríthábhachtach an comhar idir na hearnálacha ábhartha uile agus cur chuige spriocdhírithe ag gach leibhéal beartais chun an méid sin a chur i gcrích;

— tá sé tábhachtach go mbeidh struchtúir rialachais na straitéise Eoraip 2020 in ann glacadh le hionchur ó earnáil an chultúir agus ó earnáil na cruthaitheachta;

AG CUR BÉIME:

1. Ar an méid a chuireann an cultúr le fás cliste

Is mórfhoinse do chumas fostaíochta iad na CCIanna. Le deich mbliana anuas d’ardaigh an fhostaíocht iomlán sna CCIanna trí huaire i gcomparáid le fás na fostaíochta i ngeilleagar an AE ina iomláine (7). Is spreagthaigh iad don chruthaitheacht agus don nuálaíocht neamh-teicneolaíoch ar fud an gheilleagair freisin, lena gcuirtear seirbhisí agus earraí iomaíocha d’ardchaighdeán ar fáil. Ar deireadh, trí na naisc ábhartha a dhéanamh leis an gcóras oideachais, féadfar, leis an gcultúr, cur go héifeachtach le hoiliúint fórsa oibre a bheidh oilte agus inoiriúnaithe, agus comhlánófar, mar sin, an feidhmiú eacnamaíoch.

2. Ar an méid a chuireann an cultúr le fás inbhuanaithe

Féadfar cur le fás inbhuanaithe leis an gcultúr trí shoghluaisteacht níos glaise a chothú agus trí theicneolaíochtaí ceannródaíocha inbhuanaithe a úsáid, digitiú lena gcinntítear go mbeidh ábhar cultúrtha ar fáil ar líne san áireamh. Féadfaidh ealaíontóirí agus earnáil an chultúir go ginearálta ról ríthábhachtach a bheith acu maidir le dearcaí an phobail i ndáil leis an gcomhshaol a athrú.

3. Ar an méid a chuireann an cultúr le fás cuimsitheach

Féadfar le cultúr cur le fás cuimsitheach trí idirphlé idirchultúrtha a chur chun cinn agus urraim iomlán á tabhairt don éagsúlacht chultúrtha. Le gníomhaíochtaí cultúrtha agus le cláir chultúrtha, féadfar an comhtháthú sóisialta agus an fhorbairt pobail a neartú agus féadfar cur ar chumas daoine aonair nó pobail páirt iomlán a ghlacadh sa saol sóisialta, cultúrtha agus eacnamaíoch;

IARRANN SÍ AR NA BALLSTÁIT:

— nádúr leathan an chultúir a chur san áireamh agus beartais ábhartha agus cláir oibre náisiúnta athchóirithe á gceapadh acu maidir le spriocanna na straitéise Eoraip 2020 a bhaint amach agus iarrann sí orthu na dea-chleachtais i ndáil leis na huirlisí agus leis na modheolaíochtaí a roinnt chun an méid a chuireann an cultúr leis na spriocanna sin a thomhas;

— na sineirgí a neartú agus comhpháirtíochtaí a chur chun cinn idir institiúidí oideachais, cultúir agus taighde agus an earnáil ghnó ar an leibhéal náisiúnta, réigiúnach agus áitiúil agus aird ar leith á díriú ar bhuanna a chothú mar aon leis na scileanna agus na hinniúlachtaí atá riachtanach do ghníomhaíochtaí cruthaitheacha;

— úsáid a bhaint as uirlisí airgeadais an AE — go háirithe na Cistí Struchtúrtha — chun aitheantas a thabhairt do chumas an chultúir agus na CCIanna mar spreagthaigh d’fhorbairt i réigiúin agus i gcathracha agus, i gcás inarb iomchuí, iad a chomhtháthú i straitéisí cliste speisialtóireachta (8);

— teicneolaíochtaí inbhuanaithe agus glas a spreagadh i bpróiseas táirgeachta agus i bpróiseas dáilte earraí agus seirbhisí cultúrtha chun forbairt inbhuanaithe a chur chun cinn agus chun tacaíocht a thabhairt d’ealaíontóirí agus d’earnáil an chultúir maidir le feasacht na saincheisteanna ar fhorbairt inbhuanaithe a spreagadh trí inter alia gníomhaíochtaí oideachais neamhfhoirmeálta agus neamhfhoirmiúil;

— ról na hoidhreachta cultúrtha inbhraite agus dobhraite a fhiosrú i ndáil le forbairt pobail agus i ndáil le saoránacht ghníomhach a chur chun cinn, agus an méid sin a chur san áireamh nuair a bheidh straitéisí ábhartha áitiúla agus réigiúnacha á ndréachtú;

— freagairt do na riachtanais oiliúna agus do na tosaíochtaí maidir le neartú acmhainne atá ag na hinstitiúidí speisialaithe agus ag na daoine gairmiúla a chuireann an obair soch-chultúrtha i gcrích;

— na riachtanais forbartha acmhainne in eagraíochtaí poiblí cultúrtha a mheas chun go mbeifear in ann seirbhisí oiriúnacha a sheachadadh leo, agus aird ar leith á díriú ar a bhfeidhmeanna soch-chultúrtha;

IARRANN SÍ AR AN gCOIMISIÚN:

— a mheas, gan dochar don idirbheartaíocht maidir leis an gcreat nua airgeadais ilbhliantúil atá ag teacht, mar a bhféadfar, lena mholtaí maidir le beartas an AE sa todhchaí agus maidir le hionstraimí airgeadais, an méid a chuireann an cultúr le spriocanna na straitéise Eoraip 2020 a áireamh go hiomlán;

— an comhar idir seirbhisí ábhartha uile an Choimisiúin a shaothrú chun béim a chur ar ról an chultúir i gcur chun feidhme na straitéise Eoraip 2020 agus chun a áirithiú go léireofar an méid sin i mbeartais ábhartha, i dtreoirlínte agus i socruithe rialachais;

IARRANN SÍ AR NA BALLSTÁIT AGUS AR AN gCOIMISIÚN, LAISTIGH DÁ nINNIÚLACHTAÍ FAOI SEACH:

— an creat staidrimh atá á fhorbairt ag an gcultúr ESSnet a úsáid d’fhonn faisnéis iontaofa, inchomparáide a bheidh chun dáta a chur ar fáil ar thionchar sóisialta agus eacnamaíoch an chultúir agus na hoibre ar thosaíochtaí amach anseo ar bhonn na moltaí a eiseofar leis an gcultúr ESSnet;

— tógáil ar na torthaí atá i nDoiciméad Oibre Inmheánach an Choimisiúin dá dtagraítear thuas agus an deis a thugtar le Comhaontas Eorpach na dTionscal Cruthaitheach a thapú d’fhonn na CCIanna a neartú, go háirithe FBManna agus micreaghnóthais, agus bealaí nua a fhiosrú chun cur lena n-acmhainn nuálaíochta féin mar aon lena n-acmhainn nuálaíocht a spreagadh in earnálacha eile;

— digitiú agus rochtain ar an oidhreacht chultúrtha a chur chun cinn chomh maith le hábhar comhaimseartha cultúrtha, lena n-áirítear saothair chlosamhairc, go háirithe trí Europeana, agus an éagsúlacht chultúrtha agus an t-ilteangachas á gcur chun cinn agus á gcaomhnú ar an dóigh sin, agus urraim iomlán á tabhairt do chóipcheart agus do chearta gaolmhara;

— turasóireacht inbhuanaithe chultúrtha a chur chun cinn mar spreagthach d’fhorbairt chomhtháthaithe agus eacnamaíoch;

— fiosrú a dhéanamh ar an mbealach ina bhféadfaí an chomhpháirt láidir chultúrtha i bhfoghlaim ar feadh an tsaoil a neartú chun cur le forbairt na n-inniúlachtaí lárnacha (9) d’fhonn cur le ceapadh beartas sa réimse sin.

(1) EUCO 13/1/10 REV 1.

(2) IO L 191, 23.7.2010, lch. 28.

(3) 16834/10.

(4) 17165/10.

(5) 8224/11 — SEC(2011) 399 críochnaitheach.

(6) IO C 325, 2.12.2010, lch. 1.

(7) Tuarascáil um Iomaíochas san Eoraip 2010, SEC(2010) 1276 críochnaitheach.

(8) Teachtaireacht ón gCoimisiún an 6 Deireadh Fómhair 2010 maidir le “Beartas Réigiúnach a chuireann le Fás Cliste in Eoraip 2020” — COM(2010) 553 críochnaitheach.

(9) Sainmhínítear inniúlachtaí lárnacha i Moladh ó Pharlaimint na hEorpa agus ón gComhairle an 18 Nollaig 2006 ar inniúlachtaí lárnacha d’fhoghlaim ar feadh an tsaoil (IO L 394, 30.12.2006, lch. 10).